Komisijos sprendimas
2002 m. balandžio 8 d.
iš esmės pripažįstantis dokumentų, pateiktų nuodugniai patikrinti dėl nikobifeno, tritosulfurono ir bifenazato galimo įrašymo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumą
(pranešta dokumentu Nr. C(2002) 1306)
(tekstas svarbus EEE)
(2002/268/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2001/103/EB [2], ypač į jos 6 straipsnio 3 dalį,
kadangi:
(1) Direktyvoje 91/414/EEB (toliau - direktyva) yra numatyta parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą.
(2) 2001 m. balandžio 26 d. BASF AG, Vokietija, pateikė Vokietijos institucijoms dokumentus dėl veikliosios medžiagos nikobifeno ir paraišką siekiant ją įrašyti į Direktyvos 91/414/EEB I priedą. 2001 m. birželio 8 d. BASF AG, Vokietija, pateikė Vokietijos institucijoms paraišką dėl tritosulfurono. 2001 m. liepos 23 d. Crompton Europe Ltd pateikė Nyderlandų institucijoms pareišką dėl veikliosios medžiagos bifenazato.
(3) Vokietijos ir Nyderlandų institucijos nurodė Komisijai, kad, atlikus pradinį patikrinimą, atrodo, jog dokumentai dėl minėtų veikliųjų medžiagų atitinka Direktyvos 91/414/EEB II priedo duomenų ir informacijos reikalavimus. Be to, atrodo, kad pateikti dokumentai atitinka Direktyvos 91/414/EEB III priedo duomenų ir informacijos reikalavimus dėl bent vieno augalų apsaugos produkto, savo sudėtyje turinčio minėtos veikliosios medžiagos. Vėliau pagal Direktyvos 91/414/EEB 6 straipsnio 2 dalies nuostatas atitinkami pareiškėjai nusiuntė Komisijai ir kitoms valstybėms narėms dokumentus bei jie buvo perduoti Augalų sveikatos nuolatiniam komitetui.
(4) Turėtų būti oficialiai patvirtinta, kad dokumentai yra laikomi iš esmės atitinkančiais II priede numatytus duomenų ir informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - atitinka Direktyvos 91/414/EEB III priedo reikalavimus.
(5) Toks sprendimas neturėtų panaikinti Komisijos teisės prašyti pareiškėjo pateikti valstybei narei, paskirtai būti pranešėja, papildomus duomenis arba informaciją apie tam tikrą medžiagą, kad būtų paaiškinti tam tikri dokumentuose išdėstyti klausimai.
(6) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dokumentai dėl šio sprendimo priede nurodytų veikliųjų medžiagų, kurie buvo pateikti Komisijai ir valstybėms narėms siekiant įrašyti tas medžiagas į Direktyvos 91/414/EEB I priedą, iš esmės atitinka duomenų ir informacijos reikalavimus, išdėstytus Direktyvos 91/414/EEB II priede.
Be to, atsižvelgiant į siūlomus naudojimo atvejus, dokumentai atitinka Direktyvos 91/414/EEB III priede išdėstytus duomenų ir informacijos reikalavimus dėl vieno augalų apsaugos produkto, savo sudėtyje turinčio veikliosios medžiagos.
2 straipsnis
Valstybė narės pranešėjos tęsia nuodugnų atitinkamų dokumentų patikrinimą ir kuo greičiau, bet ne vėliau kaip per vienerius metus nuo šio sprendimo pranešimo joms dienos praneša Komisijai savo patikrinimų išvadas kartu su rekomendacijomis dėl minimos veikliosios medžiagos įrašymo arba neįrašymo į Direktyvos 91/414/EEB I priedą ir visas su tuo susijusias sąlygas. Valstybė narė pranešėja informuoja pareiškėjus apie šio sprendimo priede įrašytas medžiagas.
3 straipsnis
Šis sprendimas skirtas valstybėms narėms.
Priimta Briuselyje, 2002 m. balandžio 8 d.